钦定古今图书集成/明伦汇编/交谊典/第043卷 > 《答潘尼诗》〈并序〉傅咸
## 钦定古今图书集成/明伦汇编/交谊典/第043卷 > 《答潘尼诗》〈并序〉傅咸

司州秀才潘正叔，识通才高，以文学温雅为博士。余性直而处清论褒贬之任，作诗以见规，虽褒饰之举，非所敢闻，而斐粲之辞，良可乐也。答之虽不足以相酬报，所谓《盍各言志》也。

贻我妙文，繁春之荣。匪荣期尚，乃新其声。《吉甫》作颂，
有馥其馨。实由樊仲，其德克明。授此瓦砾，厕彼瑶琼。
贶非其喻，闻宠若惊。

安乐令栾弘，太傅钜平侯羊公辟未就，而公薨后应司州之命，举秀才博文通济之士。余失和于府，当换为护军司马，赋诗见赠，答之云尔。

钜平作宰，是贵是钦。弓旌仍招，嘉命胥寻。鸾凤养仪，
戢翼幽林。未附雅调，以和《韶》音。钜平遐逝，厉志弥深。
肃肃京司，清风裁迈。乃延群彦，龙集凤会。亦既斯降，
万里有赖。声发响应，好结倾盖。